Κώστας Καπετάνος

Ο **Κώστας Καπετάνος** (Πτολεμαΐδα, 27 Οκτωβρίου 1984) είναι Έλληνας πρώην διεθνής ποδοσφαιριστής, ο οποίος αγωνιζόταν ως επιθετικός. Ο μεγαλύτερος αδελφός του, ο Παντελής υπήρξε κι αυτός επαγγελματίας ποδοσφαιριστής.

## Καριέρα
### Σε συλλογικό επίπεδο
Ξεκίνησε την καριέρα του το 2000 από την Κοζάνη και το 2003 μεταγράφηκε στον Ηρακλή Θεσσαλονίκης όπου και έγινε γνωστός στο ευρύ κοινό, καταγράφοντας και ευρωπαϊκές συμμετοχές, παίζοντας με τον Ηρακλή κόντρα στη Βίσλα Κρακοβίας.

Τον Ιούνιο του 2007 έπειτα από 4 χρόνια στον *Γηραιό* μετακινήθηκε, με τριετές συμβόλαιο, στον Πανιώνιο.  Αν και αγωνίστηκε στο Κύπελλο ΟΥΕΦΑ και το Κύπελλο Ιντερτότο με τη φανέλα του Ιστορικού κόντρα σε Χέλσινγκμποργκς , Σοσό  και Νάπολι , δεν κατάφερε να κάνει αισθητή την παρουσία του και να κερδίσει θέση στη βασική ενδεκάδα, με αποτέλεσμα να αποδεσμευτεί το Γενάρη του 2009.

Συνέχισε για τους επόμενους έξι μήνες στην Κέρκυρα (14 συμμετοχές και 2 γκολ) στη Β΄ Εθνική, ενώ το καλοκαίρι του 2009 μεταπήδησε στον Πανθρακικό  (8 συμμετοχές), με τον οποίο αγωνίστηκε για τους επόμενους έξι μήνες στο πρωτάθλημα της Σούπερ Λίγκα 2009–10 καταλαμβάνοντας τη 16η και τελευταία θέση, με αποτέλεσμα η ομάδα να υποβιβαστεί στη  Β΄ Εθνική.

Από το Γενάρη του 2010 και για ενάμιση χρόνο φόρεσε την φανέλα του Ολυμπιακoύ Βόλου  έχοντας ως προπονητή τον  Σάκη Τσιώλη και καταγράφοντας συνολικά 46 συμμετοχές και 8 γκολ. Αρχικά αγωνίστηκε στη Β΄Εθνική της σεζόν 2009–10, όπου η ομάδα του Βόλου  βγήκε πρώτη και ύστερα από 20 ακριβώς χρόνια ανέβηκε στη Σούπερ Λιγκ. Τη σεζόν αυτή ο Καπετάνος κατέγραψε 17 συμμετοχές και  4 γκολ στο πρωτάθλημα καθώς και μια συμμετοχή στο Κύπελλο Ελλάδας.

Την επόμενη σεζόν η ομάδα πραγματοποίησε μια εξαιρετική πορεία στα σαλόνια της Α΄ Εθνικής, με αποτέλεσμα να κατακτήσει την 5η θέση, η οποία την οδήγησε στα πλέι οφ του πρωταθλήματος και στην Ευρώπη μέσω του Γιουρόπα Λιγκ 2011–12 για πρώτη - και μοναδική - φορά στην ιστορία του συλλόγου. Aν και πραγματοποίησε μια από τις καλύτερες χρονιές στην καριέρα του, με 19 συμμετοχές και 3 τέρματα, περιέργως ο Καπετάνος δεν αγωνίστηκε στους τελευταίους αγώνες της ομάδας. 
Στις 22 Ιουνίου 2011, ο πρόεδρος του Ολυμπιακού Βόλου, ο  Αχιλλέας Μπέος συνελήφθη από ειδικές μονάδες της αστυνομίας κατά την διάρκεια προπόνησης της ομάδας.  Την ίδια ημέρα, συνελήφθησαν άλλα 14 άτομα για συμμετοχή σε σκάνδαλο με στημένα παιχνίδια. Ο Μπέος προφυλακίστηκε μια βδομάδα αργότερα και στην ουσία η ομάδα διαλύθηκε. 

Έτσι κι ο Καπετάνος αναζήτησε τον επόμενο προορισμό της καριέρας του και  υπέγραψε συμβόλαιο με τον Άρη Θεσσαλονίκης όπου συνεργάστηκε πάλι με τον Σάκη Τσιώλη. Στις 27 Αυγούστου 2011 πραγματοποίησε την πρώτη του εμφάνιση με τον Άρη σε αγώνα με τον ΠΑΣ Γιάννενα (τελικό σκορ 0-0).
Στους «κίτρινους» είχε συνολικά 35 συμμετοχές και σημείωσε ένα τέρμα. Αναλυτικότερα είχε 34 συμμετοχές και 1 τέρμα στην Super League και μια συμμετοχή στο Κύπελλο Ελλάδας
Το Δεκέμβρη του 2012 κατάθεσε προσφυγή, μέσω της οποίας ζήτησε την εξόφληση των δεδουλευμένων του και την ελευθερία του από τον Άρη.

Το Γενάρη του 2013 επέστρεψε στον Ολυμπιακό Βόλου αγωνιζόμενος ξανά στο πρωτάθλημα της Β’ Εθνικής. Ολοκλήρωσε αυτή τη 2η θητεία του στον Ολυμπιακό Βόλου το καλοκαίρι του 2014. Στη συνέχεια αγωνίστηκε στον Απόλλων Καλαμαριάς(2014/15) (Γ΄ Εθνική) , Καραϊσκάκη (2015-16) (Γ' Εθνική) , Κοζάνη (2016) (Γ' Εθνική), Νάουσα (2016-17) (Γ' Εθνική)  και Ελπίδα Σκουτάρεως (2017-18) (Γ' Εθνική) , όπου και έκλεισε την καριέρα του ως ποδοσφαιριστής.

Μετά το τέλος της ποδοσφαιρικής του καριέρας ασχολήθηκε με την προπονητική και σήμερα είναι κάτοχος του διπλώματος UEFA A.
Τον Ιούλιο του 2018, αφού απέκτησε το προπονητικό δίπλωμα UEFA A, εντάχθηκε στο τεχνικό τιμ του **Ατρομήτου Πτολεμαΐδας**, αναλαμβάνοντας χρέη προπονητής της Κ16. 

Τον Ιούλιο του 2919 ανέλαβε από κοινού με τον αδελφό μου, Παντελή Καπετάνο, την τεχνική ηγεσία της Κοζάνης.  

Το Φλεβάρη του 2023 τα 2 αδέλφια ανέλαβαν τον Μακεδονικό Φούφας.

Το Αύγουστο του 2024 ανακοινώθηκε η νέα συνεργασία του με την ερασιτεχνική ομάδα της Ακαδημίας του Ατρομήτου Πτολεμαΐδας. 

### Στις εθνικές ομάδες
Ο Κώστας Καπετάνος υπήρξε διεθνής με την εθνική Ελπίδων (5 συμμετοχές και 1 γκολ. Σημείωσε το μοναδικό του τέρμα στις 31 Μαρτίου 2004, στο φιλικό αγώνα Κύπρος – Ελλάδα 1-5. 
 
## Παραπομπές


## Πηγές

* Το προφίλ του Κώστα Καπετάνου στο www.transfermarkt.gr

Κατηγορία:Έλληνες ποδοσφαιριστές
Κατηγορία:Μέσοι ποδοσφαιριστές
Κατηγορία:Ποδοσφαιριστές Εθνικής Ελλάδας Κ21
Κατηγορία:Ποδοσφαιριστές Φ.Σ. Κοζάνης
Κατηγορία:Ποδοσφαιριστές Ηρακλή Θεσσαλονίκης
Κατηγορία:Ποδοσφαιριστές Πανιωνίου
Κατηγορία:Ποδοσφαιριστές Πανθρακικού
Κατηγορία:Ποδοσφαιριστές Ολυμπιακού Βόλου
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Απόλλων Καλαμαριάς
Κατηγορία:Ποδοσφαιριστές Φ.Α.Σ. Νάουσας
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Ποδοσφαιριστές Γ΄ Εθνικής Ελλάδας
Κατηγορία:Έλληνες προπονητές ποδοσφαίρου